PÁLYÁZATI FELHÍVÁS

**Nyíregyháza közigazgatási területén autóbusszal végzett menetrend szerinti helyi személyszállítási szolgáltatás ellátására**

**2018**

Nyíregyháza Megyei Jogú Város Önkormányzatának (a továbbiakban: Kiíró) Közgyűlése a személyszállítási szolgáltatásokról szóló 2012. évi XLI. törvényben foglaltaknak megfelelően Nyíregyháza közigazgatási területén autóbusszal végzett, menetrend szerinti személyszállítás közszolgáltatási szerződés keretében történő ellátására pályázatot ír ki.

**I. A pályázat kiírójának neve, címe, elérhetőségei**:

Nyíregyháza Megyei Jogú Város Önkormányzata

4401 Nyíregyháza, Kossuth tér 1.

Kapcsolattartó: Dr. Mester Enikő közbeszerzési referens

Telefon: +36 (42) 524 524/116

Fax: +36 (42) 311 041

E-mail: mester.eniko@nyiregyhaza.hu

**II. Az eljárás tárgya**

Autóbusszal végzett, menetrend szerinti helyi tömegközlekedési szolgáltatás ellátása szolgáltatási koncessziós eljárás eredményeként megkötött közszolgáltatási szerződés keretében. A személyszállítást meghatározott menetrend szerint kell végezni. A részletes követelményrendszert, a pályázaton való részvétel feltételeit, valamint a pályázat benyújtásához szükséges információkat a pályázati kiírás tartalmazza. A szerződés volumene 3.500.000 hkkm (hasznos kocsikilométer teljesítmény, amely nem tartalmazza a szolgáltató rezsifutásait) + 20%/év.

**III. A pályázaton való részvétel feltételei**

**3.1. A pályázat**

A pályázatot a Kiíró a személyszállítási szolgáltatásokról szóló 2012. évi XLI. törvény 23. §-a szerint folytatja le.

**3.2. Részvételi feltételek**

A pályázat nyílt, azon részt vehetnek belföldi vagy külföldi székhelyű jogi személyek és jogi személyiség nélküli gazdasági társaságok vagy azok konzorciuma. Az Európai Gazdasági Térségen kívüli székhelyű szolgáltató a pályázaton abban az esetben vehet részt, ha országában is biztosított a menetrend szerinti autóbusz-közlekedésben a nemzeti elbánás a külföldiek számára.

**3.3. Főbb pályázati, alkalmassági feltételek**

A pályázónak – *konzorcium esetén annak egyik tagjának* – a személyszállítási szolgáltatásokról szóló 2012. évi XLI. törvény 10. § (1) és (2) bekezdésében megjelölt autóbuszos személyszállító engedéllyel, és a jelen felhívás megjelenését megelőző 2 évben, min. 1 év folyamatos menetrend szerinti autóbuszos személyszállítási gyakorlattal *(ideértve: autóbusszal végzett helyi vagy helyközi személyszállítási szolgáltatás nyújtása, vagy menetrend szerinti személyszállítási tevékenységet biztosító autóbuszok üzemeltetése)* kell rendelkeznie. A pályázati kiírás további szakmai és egyéb alkalmassági feltételeket is tartalmaz.

A pályázaton való részvétel részletes feltételeit a pályázati kiírás tartalmazza, így különösen a részvételre az jogosult, akivel szemben nem állnak fenn a pályázati kiírásban foglalt kizáró okok, és megfelel a pályázati kiírásban meghatározott műszaki, szakmai és pénzügyi alkalmassági feltételeknek, **a pályázati kiírást megvásárolta és megfizette a pályázati biztosítékot.**

**IV. A „Pályázati kiírás” beszerzésének feltételei**

A „Pályázati kiírás” **ellenértéke**: 300.000,- Ft + ÁFA

A „Pályázati kiírás”ellenértékét a pályázó átutalással teljesítheti a Kiíró OTP Bank Nyrt.-nél vezetett 11744003-15402006 számú bankszámlájára. A pályázati kiírás az átutalási megbízás másolatával vehető át ügyfélfogadási időben (hétfő-csütörtök: 8.00-16.30, péntek: 8.00-14.00), a következő címen: 4400 Nyíregyháza, Kossuth tér 1. Polgármesteri Kabinet "A" épület 113. szoba

A „Pályázati kiírás” kérésre – az erre vonatkozó igény kézhezvételétől számított öt munkanapon belül - postai úton kerül megküldésre, amennyiben az ellenérték megtérítését a pályázó igazolja. A megvásárolt „Pályázati kiírás” másra át nem ruházható, az kizárólag a tárgyi pályázati ajánlattételhez kapcsolódóan használható fel. A „Pályázati kiírás” megvétele előfeltétele az eljárásban való részvételnek. Amennyiben több vállalkozás együttesen kíván pályázatot leadni (konzorcium), akkor elég csak az egyik vállalkozásnak a „Pályázati kiírás”-t megvásárolnia.

**V. Ajánlattételi határidő és az ajánlatok felbontásának időpontja:** 2018.06.11. 13:00 óra

**VI. Az eredményhirdetés legkésőbbi időpontja:** 2018.06.21. 18:00 óra

**VII. A szerződéskötés legkésőbbi időpontja:** 2018.06.22. 14:00 óra

**VIII. A közszolgáltatás megkezdésének határnapja:** 2018. július 01.

**IX. A szerződés időtartama:** a szolgáltatás megkezdésétől számított 10 év

**X. Az elbírálás módja és szempontjai:**

|  |  |  |  |
| --- | --- | --- | --- |
|  | **Bírálati szempont** | **Elérhető maximális pontszám** | **Súlyszám** |
| 1.a. | Az önkormányzat részéről fizetendő **veszteség ellentételezésének éves mértéke**(Ft; előny a kisebb; arányosítás) | 100,00 | 60 |
| 1.b. | **Opcionális** hasznos kocsi kilométer (hkkm) futásteljesítményre vonatkozó **kedvezmény mértéke**(%; előny a nagyobb; arányosítás) | 100,00 | 10 |
| 2. | **Igényvezérelt közlekedés** feltételrendszerének kialakítása és megvalósítása legkésőbb 2020.01.01. napjától kezdődően (Igen/Nem; abszolút értékelés) | 100,00 | 5 |
| 3. | **FREE WIFI** szolgáltatás biztosítása a pályázó által bevont valamennyi járművön 2019.01.01. napjától kezdődően(Igen/Nem; abszolút értékelés) | 100,00 | 5 |
| 4. | **Digitális jegykezelő készülékek** telepítése a szolgáltatáshoz használt járműveken legkésőbb 2020.01.01. napjától kezdődően(Igen/Nem; abszolút értékelés) | 100,00 | 10 |
| 5. | A Kiíró által megjelölt három kiemelt jegy- és bérletértékesítési ponton **0-24 órás értékesítés** megvalósítása jegyértékesítő automatán keresztül legkésőbb 2020.01.01. napjától kezdődően(Igen/Nem; abszolút értékelés) | 100,00 | 10 |

A pályázatban megadni kért adatok pontos meghatározási módjára és az értékelés módszerére a „Pályázati kiírás” részletes szabályokat határoz meg.

**XI. Egyéb információk**

1. A Kiíró a szakmai ajánlat kialakításához az alábbi lényeges információkat emeli ki, melyekre vonatkozó részletes feltételek a „Pályázati kiírás”-ban kerülnek kifejtésre.
2. A jelenlegi szolgáltatóval kötött közszolgáltatási szerződésben foglalt kötelezettség alapján a „Pályázati kiírás” részeként a Kiíró – szolgáltató váltás esetén – előírja a pályázó részére a jelenlegi szolgáltató (Észak-magyarországi Közlekedési Központ Zrt.) munkavállalóinak meghatározott feltételekkel való átvételét.
3. 2018.07.01. napjától a szolgáltatást részben a Kiíró által beszerzett 36 db szóló és 5 db csuklós gázüzemű (CNG) városi kivitelű autóbusszal kell végezni.
4. A kiíró IKOP projekt keretében támogatást nyert el elektromos üzemű autóbuszok beszerzésére, amelynek alapján 6 (+1) db midi kivitelű jármű beszerzésének előkészítése folyamatban van. A szolgáltatást a rendelkezésre állás időpontjától e járművek bevonásával kell végezni.
5. A Petőfi téri autóbuszállomáson és a Sóstói úti, Örökösföldi (Szalag utcai) decentrumokon található végállomási infrastruktúra nem a kiíró, hanem a jelenlegi szolgáltató tulajdonában állnak. A Petőfi téri autóbuszállomás nemcsak a helyi, hanem a helyközi közlekedésben résztvevő járművek végállomásoztatására is szolgál.
6. A telephely biztosítása a pályázó feladata. A jelenlegi szolgáltató saját tulajdonú telephelyet használ, amely a helyi üzem mellett a helyközi szolgáltatást végző járművei üzemeltetését is biztosítja. A Kiíró alternatív, ideiglenes telephely kialakítására alkalmas ingatlannal nem rendelkezik. Kiíró tervezi új telephely megvalósítását európai uniós források bevonásával, melynek jövőbeni üzemeltetése a nyertes pályázó feladata lesz.
7. A Kiíró rendelkezésére álló, a közszolgáltatás bevételekkel nem fedezett költségeinek ellentételezésére fordítható források **éves összege  653,5 millió Ft**. A Kiíró fenntartja a jogot arra, hogy a rendelkezésére álló forrásokat meghaladó összegű pályázat(ok) esetén az eljárást eredménytelennek nyilvánítsa.
8. Kiíró a pályázaton való részvételt **pályázati biztosíték** megfizetéséhez köti, melynek összege: 5.000.000,- Ft, azaz ötmillió forint.
9. **Pályázati kötöttség minimális időtartama:** 60 nap (az ajánlattételi határidő lejártától számítva)